Breiðafjarðarfléttan , samtök ferðaþjónustuaðila umhverfis Breiðafjörð , er nú að kortleggja Breiðafjörð hvað varðar fuglaskoðun á svæðinu . Þá verður hægt að sjá á aðgengilegan hátt hvar helstu búsvæði fugla eru og á hvaða tímabili er best að skoða þá . Stefnt er að því að gefa út eitthvað efni í kringum þetta verkefni og skipuleggja ferðir . Þess má geta að fléttan er aðili að fuglaskoðunarklasa á landsvísu . Síðastliðin ár hefur áherslan verið lögð á náttúruskoðun og gönguferðir með leiðsögn og var til dæmis haldið námskeið í sjálfbærri ferðaþjónustu með aðkomu Háskólans á Hólum . Í ár verður áherslan , eins og áður sagði , á fuglaskoðun og hvað svæðið hefur upp á að bjóða í því samhengi . Breiðafjarðarfléttan er samstarfsverkefni um þrjátíu ferðaþjónustufyrirtækja sem hafa það að markmiði samkvæmt heimasíðu þeirra að efla og styrkja félagsmenn sína , auka samstarf þeirra á milli , efla gæði þjónustunnar , auka nýsköpun í ferðaþjónustu og vinna sameiginlega að markaðssetningu á svæðinu . Eins og nafnið gefur til kynna þá nær svæðið yfir þá staði sem liggja við eða á Breiðarfirði ; norðanvert Snæfellsnes , sunnanverða Vestfirði , Dali og eyjarnar á Breiðafirði . Það sem samtökin bjóða meðal annars upp á er gisting á svæðinu , afþreying , náttúruskoðun og gönguferðir . Guðrún Eggertsdóttir , verkefnastjóri Breiðafjarðarfléttunnar , segir að þetta samstarf sé litlum fyrirtækjum mjög mikilvægt því saman verði þau mun öflugri . Sameiginlegt markmið þeirra sé að gera áfangastað úr Breiðafirði og búa til ákveðið aðdráttarafl . Hún segir dýrmætt að aðilarnir þekkist vel og geti þannig bent á hvern annan hvað varðar þjónustu . Tengslamyndun sé fyrirtækjunum mikilvæg en þannig skapist til dæmis ýmis spennandi hliðarverkefni .